## Pravilnik o izmjenama i dopunama Pravilnika o radnoj odjeći službenika Ministarstva financija Carinske uprave

### NN 61/2010 (19.5.2010.), Pravilnik o izmjenama i dopunama Pravilnika o radnoj odjeći službenika Ministarstva financija Carinske uprave

MINISTARSTVO FINANCIJA

1966

Na temelju članka 16. stavka 7., a u vezi sa stavkom 2. Zakona o carinskoj službi (»Narodne novine«, broj 83/09), donosim

PRAVILNIK

O IZMJENAMA I DOPUNAMA PRAVILNIKA O RADNOJ ODJEĆI SLUŽBENIKA MINISTARSTVA FINANCIJA CARINSKE UPRAVE

Članak 1.

U Pravilniku o radnoj odjeći službenika Ministarstva financija, Carinske uprave klasa: 011-02/09-02/03 urbroj: 513-02-1810/1-09-1 od 31. kolovoza 2009. godine u članku 2. stavku 1. iza točke 10. dodaju se točke 11., 12., 13., 14. i 15. koje glase:

»11. remen za hlače

12. vesta

13. rukavice

14. kapa vunena

15. komplet za prikriveno nošenje oružja.«

Iza stavka 1. dodaje se novi stavak 2. koji glasi:

»Dodatna radna odjeća za vodiče službenih pasa su cipele visoke ljetne i čizme gumene.«

Članak 2.

U članku 3. stavku 8. iza riječi: »s kapuljačom« dodaju se riječi: »prilagođena za nošenje povrh radne odjeće iz članka 2. stavka 1. točke 5. ovog Pravilnika. Kopča se zatvaračem i čičak trakom i steže trakom u struku i na duljinu. Na stražnjem dijelu ovratnika je otvor sa zatvaračem s mogućnošću spremanja kapuljače. Rubom kapuljače provučena je vezica za zatezanje sa sistemom za sprječavanje izvlačenja vezice. S prednje strane u visini bokova nalaze se dva džepa s poklopcima, na lijevom rukavu prišiven je carinski službeni znak«, a riječi: »dužine do ispod koljena« brišu se.

Članak 3.

U članku 3. stavku 10. iza riječi: »nosača za baterijsku lampu« dodaju se riječi: »i futrole za nošenje službene značke koja je izrađena od crne kože ovalnog izgleda (65x80 mm š/v) s preklopom koji se zatvara sa zadnje strane učvrsnicom, kopčom od dva dijela od kojih jedan ulazi u drugi. U gornjoj polovici (20 mm od vrha) nalazi se otvor za umetanje značke koja se vijkom osigurava od ispadanja s unutarnje strane futrole.«

U članku 3. iza zadnjeg stavka 13. dodaju se novi stavci koji glase:

Remen za hlače crne je boje, izrađen od kože. Na prednjem dijelu nalazi se metalna kopča s utisnutim oznakama CHR, a u pravokutniku veličine 2,5 x 3,5 cm, obrubljena metalnom viticom. Kopča remena se zakopčava na način da se u predviđene otvore na remenu uloži metalni dio koji drži remen i nakon toga se preklopi metalnim poklopcem.

Vesta je pletena, tamnoplave boje. Na prednjoj strani ima zatvarač duž cijele dužine veste. Ovratnik je izveden na način da kad je zatvarač otvoren tvori kragnu, a kad je zatvoren do kraja prekriva bradu. Na ramenima i laktovima je pojačanje od impregrirane tkanine tamnoplave boje. Rub pulovera i rukava završava renderom iste boje. Na leđima je prišiven natpis »CARINA RH«. Natpis »CARINA RH« prišiven je i na prednjici s desne strane. Na lijevom rukavu prišiven je carinski službeni znak. Na ramenima su prišiveni držači za naramenice s oznakama zvanja koje se kopčaju gumbom.

Rukavice su crne boje, izrađene od materijala koji osiguravaju vodonepropusnost i paropropusnost. Gornji dio rukavice napravljen od posebnog materijala koji osigurava elastičnost, a donji dio koji prekriva dlan je napravljen od materijala koji dobro prianja uz sve površine te osigurava zaštitu od rezne ozljede. Rukavica se u predjelu zapešća zatvara čičkom ušivenim na elastičnoj traci i produžetkom.

Kapa vunena je klasičnog oblika s presavijenim donjim dijelom. Izrađena je od dvoslojnog rebrastog pletiva 1/1 tamno plave boje sa šest uštitka koji se spajaju na vrhu kape. S prednje našiven je hrvatski grb na zrakastoj podlozi i lovorov vijenac zlatne boje ispod kojega je natpis »CARINA RH«.

Cipele visoke ljetne (gležnjače) izrađene su od prozračnog materijala crne boje sa crnim gumenim đonom koji se ne kliže. Sara je niža u odnosu na zimske cipele.

Čizme gumene, klasičnog izgleda visokih sara, crne boje.

Komplet za prikriveno nošenje oružja, ukoliko se poslovi obavljaju u civilnoj odjeći sastoji se od futrole za nošenje vatrenog oružja, futrole za pričuvni spremnik, futrole za sredstva za vezivanje.«

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/09-02/03

Urbroj: 513-02-1810/1-10-5

Zagreb, 8. travnja 2010.

Potpredsjednik
Vlade Republike Hrvatske
ministar financija
Ivan Šuker, v. r.

Pravilnik, NN 61/2010-1966